text: Flydespærringer skal holde svømmende vildsvin fra Danmark
  16 juli 2018 kl. 04.31
  Naturstyrelsen vil supplere hegn ved grænsen med flydespærringer i Flensborg Fjord for at holde vildsvin væk. 
  Flydespærringer i dele af Flensborg Fjord skal sammen med et 70 kilometer langt hegn holde vildsvin væk fra Danmark.
  Det oplyser skovrider i Naturstyrelsen Bent Rasmussen til JydskeVestkysten.
  Vildsvin har vist sig at være habile svømmere, og derfor er det nødvendigt at supplere det planlagte hegn langs den dansk-tyske grænse med barrierer på fjorden.
  - Hvis vi ikke laver flydespærringer i forlængelse af hegnet, vil der ikke være nogen forhindring for vildsvin, der følger hegnet ud til kysten, siger Bent Rasmussen.
  Regeringen, Dansk Folkeparti og Socialdemokratiet gav tidligere på året grønt lys til planen om at etablere et halvanden meter højt vildsvinehegn.
  Det skal forhindre, at vildsvin sydfra inficerer landbrugets tamsvin med den frygtede sygdom afrikansk svinepest.
  Hvis det sker, kan det true den danske milliardeksport af svinekød.
  I Europa har svinepesten de seneste år bredt sig i øst. Sygdommen findes blandt andet i Polen og Tjekkiet. 
  Flydespærringerne vil blive placeret på en strækning på 25-30 meter vinkelret fra kysten og ud i fjorden.
  Det vil dog ikke afholde de mest ihærdige vildsvin fra at passere, erkender skovrider Bent Rasmussen. 
  - Det er ikke et forsøg på at forhindre enhver færdsel på Flensborg Fjord. Så skal der andre virkemidler til. 
  - Men vælger vildsvinene at svømme ud, vil de også opdage, at flydespærringerne stopper, siger han.
  Han beskriver flydespærringerne som en "rørlignende konstruktion", som vildsvin ikke kan passere.
  Hos Verdensnaturfonden (WWF) tror generalsekretær Bo Øksnebjerg ikke på effekten af flydespærringer.
  - Vildsvin er utroligt stærke svømmere, og vi har flere gange set vildsvin svømme to-tre kilometer ud fra kysten i Flensborg Fjord.
  - Så det er ikke noget problem at svømme udenom, og vi tror ikke, det vil have nogen særlig effekt, siger han til Ritzau.
  Hegnet er i det hele taget en dårlig idé, der ikke løser problemet, mener han. 
  - Det er primært menneskelig aktivitet, der tager smitten med over - lastbiler, der ikke er gjort rene, og fersk kød og affald som transporteres over landegrænsen, siger han.
  WWF forudser, at hegnet vil give problemer for andre dyrs passage, for eksempel harer, oddere, rådyr og ulve.
  Miljøstyrelsen har sendt et udkast til tilladelse til hegnet i offentlig høring frem til 18. juli.
  